Zilele liniștite ale unei familii de sibieni s-au încheiat la câteva zile după ce Mitropolia Ardealului a cumpărat cele trei apartamente cu care împărțeau curtea comună dintr-o casă din centrul istoric.

Imobilul de pe strada Alexandru Xenopol nr. 28 se învecinează cu Catedrala Mitropolitană, iar până anul trecut era locul perfect pentru o familie tânără. Locuiau la casă la două minute de Piața Mare, într-o zonă bună, aproape de școală, cu vecini cumsecade. Chiar au strâns bani pentru renovarea exteriorului imobilului, au făcut act notarial cu vecinii pentru a scoate autorizație de construcție, ca totul să se facă în perfectă legalitate. ”Vecinul ne-a spus că nu are acum bani, dar că e de acord cu lucrarea. Era necesară pentru că trebuia schimbat acoperișul, iar în exterior imobilul nu mai fusese renovat de mai mulți ani”, spune proprietarul.

Doar că în scurt timp de la eliberarea actului notarial vecinul și-a vândut apartamentul. A fost urmat de alți doi vecini, iar cumpărător a fost Mitropolia Ardealului. ”Și la noi au venit să ne propună să vindem, dar nu aveam niciun motiv. Ne era bine aici, în plus, nici prețul nu era echitabil”. Așa că au cerut acordul noului proprietar să înceapă lucrările. Doar că Mitropolia a refuzat. ”A spus că nu sunt de acord cu lucrările și că vor face ei când vor avea timp. Doar că la noi exista pericolul să ne plouă în casă, iar în exterior începea să cadă tencuiala. Așa că i-am dat în judecată”. S-a format Dosarul 1822/306/2017 din 21.02.2017, iar la Judecătoria Sibiu Mitropolia a pierdut. Procesul a durat aproape un an, timp în care Mitropolia a încercat prin toate tertipurile avocățești să amâne cât mai mult finalizarea lui. ”Nu am înțeles în primul rând de ce s-au opus reabilitărilor, pentru că le era și lor bine. Nu le-am cerut să contribuie cu niciun ban, nu le-am cerut să ne ajute. Doar să nu ne pună bețe în roate. La finalul procesului, cei de la Mitropolie ne-au promis că nu vor face apel și că vom putea scoate autorizație, pentru că sentința ne dădea voie. Eroare. Au depus imediat recurs și acum ne judecăm la Tribunalul Sibiu”, spune proprietarul.

Un alt imobil cumpărat de Mitropolie la care se lucrează de doi ani

Între timp, Mitropolia a început ea să-și transforme spațiul. ”Au început cu o echipă mică, iar acum dărâmă pereți de rezistență. Am reclamat la Poliția Locală, la Primărie, la Inspectoratul de Stat în Construcții. Toată lumea spune că e ilegal, însă ei continuă să spargă”, spune sibianul.

Primăria Sibiu l-a informat de cetățean că în baza Legii 50/1991, aceste lucrări trebuiau făcute doar cu acordul vecinilor și cu autorizație de construcție. Nu doar că nu au cerut nicio procură în acest sens, dar fac toate aceste lucrări fără autorizație de construcție. Pe site-ul Primăriei Sibiu nu apare nicio autorizație de construcție pe adresa Xenopol 28 care să fie eliberată în ultimii doi ani, însă cu toate acestea se sparg pereți. ”Am înțeles că într-o parte a clădirii vor să facă birouri. Muncitorii spun că n-au nicio vină, sunt plătiți să lucreze, iar de la Mitropolie nu avem cu cine vorbi”, se plâng oamenii.

Turnul Sfatului a transmis o adresă Mitropoliei Ardealului prin care solicita informații cu privire la această situație, însă nu am primit niciun răspuns. Între timp, în urma plângerilor depuse la mai multe instituții, reacția noilor vecini a devenit tot mai presantă. ”Au spus clar să le vindem lor, pentru că altfel ne va fi greu aici. Ne-au spus că vor să facă o capelă la parter, să vedem dacă ne convină să ne stea morții în curte. A absolut revoltător ce ni se întâmplă”, se plâng sibienii.

Nu au vrut să-și dea numele pentru că le e teamă de problemele pe care le-ar putea avea. De la Mitropolia Ardealului încă așteptăm o reacție oficială.